Ministarstvo javnih radova
ul.Arsenija Boljevića 2a, City Mall/III sprat, 81000 Podgorica	 
Broj: 01-426/26-2437/2
Podgorica, 06.07.2026.godine


POJAŠNJENJE
Tenderske dokumentacije broj 05-45/26 od 22.06.2026.godine
(šifra postupka #117917) za Izradu Glavnog projekta stambenog kompleksa Blok A1 i izvođenje radova na izgradnji prve faze dijela stambenog kompleksa sa pratećom infrastrukturom u naselju “Velje brdo”, Podgorica
Povodom zahtjeva za pojašnjenje Tenderske dokumentacije, Komisija za sprovođenje postupka javne nabavke, u skladu sa članom 95 stav 2 Zakona o javnim nabavkama, na postavljena pitanja daje sljedeće odgovore: 

Pitanje I.  PRAVNI OSNOV I POVOD
Na osnovu člana 94 Zakona o javnim nabavkama („Službeni list CG“, br. 74/2019, 3/2023, 11/2023 - ispravka i 84/2024; u daljem tekstu: ZJN), zainteresovano lice podnosi predlog za izmjenu tenderske dokumentacije u predmetnom postupku javne nabavke.
Povod za podnošenje ovog predloga jeste Pojašnjenje tenderske dokumentacije broj 04-426/26-2437/1 od 02.07.2026. godine (u daljem tekstu: Pojašnjenje), kojim je naručilac odgovorio na zahtjev za pojašnjenje zainteresovanog lica. Sadržina Pojašnjenja — kako ono što je naručilac potvrdio, tako i ono na šta je izričito odbio da odgovori — potvrđuje i dodatno dokumentuje nepravilnosti tenderske dokumentacije na koje je zainteresovano lice ukazalo, zbog čega se njihovo otklanjanje kroz izmjenu tenderske dokumentacije ukazuje kao nužno.
Zainteresovano lice posebno naglašava da, u skladu sa članom 94 stav 5 ZJN, ovaj predlog ne sadrži konkretne izmjene tenderske dokumentacije, već obrazloženje razloga zbog kojih je nepravilnosti neophodno otkloniti, dok je izbor konkretnog načina otklanjanja u nadležnosti naručioca.
II.  NESPORNO ČINJENIČNO STANJE
Naručilac u Pojašnjenju nije osporio nijedan činjenični navod zainteresovanog lica. Nesporno je, dakle, sljedeće:
1. nijedan pojedinačni objekat u okviru cjelokupnog Bloka A1 ne dostiže BRGP od 20.000 m² — najveći objekat ima BRGP 13.286,78 m², dok objekti prve faze imaju cca 12.150,85 m² i 10.537,59 m²:
	Urbanistička parcela / objekat
	BRGP (m²)
	Dostiže 20.000 m²?

	UP 387/1.1 (najveći objekat u Bloku A1)
	13.286,78
	NE

	UP 387/1.2
	11.874,25
	NE

	UP 387/1.3
	10.181,25
	NE

	UP 387/1.4
	11.844,42
	NE

	UP 387/1.5 — prva faza (pet objekata)
	12.150,85
	NE

	UP 387/1.6 — prva faza (Su+P+4)
	10.537,59
	NE



1. referentni uslov zahtijeva najmanje tri potvrde, svaka za pojedinačni objekat BRGP ≥ 20.000 m², sa garažom, minimum dvije podrumske etaže i svih osam taksativno navedenih sistema u jednoj jedinstvenoj cjelini, uz kumulativnu vrijednost od 22.000.000,00 € i priznavanje isključivo objekata završenih od 22.06.2021. godine;
1. postupak procjene uticaja na životnu sredinu je za predmetni zahvat obavezan (akt Agencije za zaštitu životne sredine br. 03-D-1445/2 od 14.05.2026. godine), a nije sproveden;
1. detaljno hidrogeološko istraživanje šireg područja izvorišta Mareza je u toku, a Tehnički uslovi DOO „Vodovod i kanalizacija“ Podgorica mijenjani su i dopunjavani 22.06.2026. godine — istog dana kada je objavljena tenderska dokumentacija — upravo na osnovu tek Preliminarne hidrogeološke studije;
1. naručilac ne može odrediti datum uvođenja izvođača u posao, od kojeg teče rok izvođenja od 32 mjeseca i za koji se vezuju avansna i izvođačka garancija;
1. izgradnja Bulevara Velje brdo, na koji se prema Urbanističko-tehničkim uslovima priključuju saobraćajnice i infrastruktura prve faze, predmet je posebne, nezavršene javne nabavke.
III.  REFERENTNI USLOV BRGP ≥ 20.000 m² — NARUČIOČEVA ODBRANA POBIJA SAMU SEBE
Naručilac u Odgovoru br. 1 brani referentni uslov tvrdnjom da predmet nabavke „nije projektovanje niti izvođenje pojedinačne stambene građevine, već izrada Glavnog projekta za cjelokupan stambeni kompleks Blok A1“. Ta odbrana, međutim, neposredno pobija parametar koji brani. Ako je mjerodavna cjelina kompleks, a ne pojedinačna zgrada — zašto je referentni uslov definisan upravo po pojedinačnom objektu? Naručilac zahtijeva da ponuđač dokaže iskustvo na tri pojedinačne zgrade od kojih je svaka za više od 50% veća od najvećeg objekta koji će ikada biti izgrađen u okviru predmeta nabavke (20.000 m² naspram 13.286,78 m²), i za više od 64% veća od najvećeg objekta prve faze koja se ugovara (12.150,85 m²).
Time je dokumentovana unutrašnja protivrječnost: parametar „pojedinačni objekat ≥ 20.000 m²“ nema uporište ni u predmetu nabavke posmatranom po objektima (nijedan ne dostiže prag), ni u predmetu posmatranom kao kompleks (jer tada pojedinačni objekat uopšte nije mjerodavna jedinica poređenja). Uslov stručne i tehničke sposobnosti koji nije srazmjeran predmetu nabavke i sa njim objektivno povezan suprotan je članu 12 ZJN (načelo proporcionalnosti) i članu 88 stav 1 ZJN, koji zabranjuje uslove koji imaju za posljedicu ograničavanje konkurencije — pri čemu je test iz člana 88 stav 1 test posljedice, a ne namjere. Isto proizlazi i iz člana 42 Direktive 2014/24/EU, sa kojom je ZJN usklađen u okviru pristupnog procesa Crne Gore.
Naručiočev argument o „kumulativno propisanim uslovima“ dodatno pogoršava, a ne popravlja, njegov položaj. Kumulativni efekat zahtjeva — pojedinačni objekat ≥ 20.000 m² i garaža sa minimum dvije podrumske etaže i svih osam taksativno navedenih sistema u istoj jedinstvenoj cjelini i završetak nakon 22.06.2021. godine i kumulativna vrijednost od 22.000.000,00 € — sužava krug potencijalnih ponuđača drastično više nego svaki od tih zahtjeva pojedinačno. Upravo kumulativni efekat pojedinačno „razumnih“ zahtjeva predstavlja tipičan mehanizam de facto određivanja unaprijed poznatog kruga ponuđača.
IV.  TERET DOKAZIVANJA — NARUČILAC JE PRIZNAO DA NE RASPOLAŽE ANALIZOM
Na izričit zahtjev da dostavi metodologiju istraživanja tržišta i analize iz člana 82 stav 4 ZJN na osnovu koje su utvrđeni parametar „pojedinačni objekat ≥ 20.000 m²“ i kumulativni prag od 22.000.000,00 €, naručilac u Odgovoru br. 1 (tačka b) nije dostavio nikakvu metodologiju, obračun niti izvor podataka, već je ponovio uopštenu formulaciju da je „pošao od prirode, obima i tehničke složenosti predmeta javne nabavke“. Na pitanje koliko privrednih subjekata istovremeno ispunjava sve propisane parametre, naručilac je odgovorio da takvom evidencijom ne raspolaže niti je dužan da raspolaže (tačka c).
Ova dva odgovora, uzeta zajedno, imaju odlučujuću procesnu posljedicu: naručilac je priznao da ne zna — i da nije ni provjeravao — da li propisane uslove uopšte može ispuniti više od jednog privrednog subjekta, odnosno bilo koji privredni subjekat na relevantnom tržištu. Naručilac koji ne raspolaže nikakvim saznanjem o efektu svojih uslova na konkurenciju ne može tvrditi da su ti uslovi proporcionalni i da ne ograničavaju konkurenciju: takva tvrdnja bez podloge nije ocjena, već pretpostavka. Uopštena pozivanja na „prirodu, obim i složenost“ ne mogu zamijeniti dokumentovanu analizu; u suprotnom bi svaki, i najrestriktivniji uslov, bio imun na kontrolu pukim ponavljanjem iste formule.
V.  KADROVSKI USLOVI — IZVEDENA DISKRIMINACIJA I NESRAZMJERNOST
Pojedinačni referentni uslovi za četiri ključna stručna lica (vodeći projektant, odgovorni projektant konstruktivnog smjera, odgovorni projektant mašinstva, rukovodilac građenja) vezani su za isti parametar — objekat BRGP ≥ 20.000 m² sa istovjetnim garažnim sistemima — čija je neusklađenost sa predmetom nabavke dokumentovana u odjeljku III. Nepravilnost osnovnog parametra prenosi se, po prirodi stvari, i na sve uslove koji su iz njega izvedeni: od stručnih lica se zahtijeva iskustvo na objektima kakvi u predmetu nabavke ne postoje.
Naručilac u Odgovoru br. 2 (tačka b) potvrđuje da se ispunjenost svih 26 kadrovskih uslova zahtijeva već u trenutku podnošenja ponude, uključujući stručna lica koja se, prema njegovom sopstvenom opisu dinamike realizacije, angažuju tek u kasnijim fazama izvršenja ugovora — nakon revizije Glavnog projekta i izdavanja građevinske dozvole. Zahtjev da ponuđač na dan podnošenja ponude dokaže raspolaganje kompletnim kadrom potrebnim tek za docnije faze 36-mjesečnog ugovora prekoračuje ono što je nužno za ocjenu sposobnosti (član 12 ZJN) i nesrazmjerno opterećuje upravo konzorcijume i specijalizovane subjekte na čije se pravo učešća naručilac u Odgovoru br. 2 (tačka a) formalno poziva. Direktiva 2014/24/EU u članu 58 stav 4 izričito dopušta da se raspolaganje resursima za izvršenje ugovora dokazuje obavezom njihove raspoloživosti tokom izvršenja — a ne isključivo posjedovanjem na dan podnošenja ponude.
VI.  NEODREDIVOST PREDMETA I PRENOS NEKVANTIFIKOVANIH RIZIKA NA PONUĐAČE
Odgovori br. 4, 5 i 6, posmatrani kumulativno, dokumentuju da u trenutku isteka roka za podnošenje ponuda ponuđači objektivno ne mogu racionalno formirati ni cijenu ni rokove za 36-mjesečni ugovor „projektuj i izgradi“, i to iz razloga koje je naručilac sam potvrdio ili odbio da otkloni:
1. Vodosnabdijevanje: naručilac potvrđuje da su Tehnički uslovi mijenjani 22.06.2026. godine na osnovu tek Preliminarne hidrogeološke studije, dok je detaljno istraživanje izvorišta Mareza u toku. Na precizno pitanje u koju zonu sanitarne zaštite izvorišta (II ili III) lokacija potpada — okolnost od koje neposredno zavisi dopuštenost i obim izgradnje, uključujući podzemne garaže kapaciteta cca 1.236 vozila — naručilac je odbio da odgovori, uz obrazloženje da „nije nadležan“. Ponuđač, dakle, treba da ponudi fiksnu cijenu za zahvat čiji pravni režim zaštite izvorišta ni sam naručilac ne želi ili ne može da imenuje.
1. Procjena uticaja na životnu sredinu: naručilac potvrđuje da je postupak procjene uticaja obavezan i da nije sproveden, te da će biti „realizovan u okviru realizacije projekta“. Na pitanje o posljedicama po obim, cijenu i rokove ugovora ukoliko procjena naloži izmjene rješenja ili utvrdi da lokacija nije podobna — uključujući izričitu odredbu Urbanističko-tehničkih uslova prema kojoj se izgradnja ne dozvoljava ako geotehnička i seizmička ispitivanja pokažu rizik — naručilac nije dao nikakav odgovor. Rizik ishoda obaveznog upravnog postupka, koji po samoj prirodi stvari može obesmisliti ili bitno izmijeniti predmet ugovora, prenesen je na ponuđače bez ikakvog mehanizma kvantifikacije.
1. Uvođenje u posao: naručilac potvrđuje da datum uvođenja izvođača u posao nije odrediv, a od tog datuma teku rok izvođenja od 32 mjeseca i obaveze po osnovu garancija. Ponuđač je time izložen vremenski neograničenom riziku držanja garancija i resursa, koji nije moguće ukalkulisati u cijenu.
1. Bulevar Velje brdo: naručilac tvrdi da izgradnja Bulevara „ne utiče na odredivost predmeta“, iako prema Urbanističko-tehničkim uslovima — koji su sastavni dio iste tenderske dokumentacije — upravo Bulevar predstavlja primarnu saobraćajnicu i tačku elektroenergetskog i vodovodnog priključenja prve faze. Tvrdnja iz Pojašnjenja u direktnoj je suprotnosti sa sadržinom sopstvene tenderske dokumentacije.
Ovakvo stanje tenderske dokumentacije suprotno je zahtjevu odredivosti predmeta nabavke i načelu ekonomičnosti i efikasnosti iz člana 7 ZJN, a proizvodi i posljedicu po jednak tretman: u uslovima ovolike neizvjesnosti, racionalnu ponudu može formirati samo subjekat koji raspolaže informacijama kojima drugi ponuđači ne raspolažu. Ta posljedica dobija posebnu težinu imajući u vidu da naručilac u Odgovoru br. 3 (tačka b) nije odgovorio na izričito pitanje koje je konkretne mjere preduzeo radi sprječavanja informacione prednosti autora idejnog rješenja i sa njima povezanih lica — mjere čije preduzimanje i dokumentovanje predviđa i član 41 Direktive 2014/24/EU — već je samo parafrazirao zakonsku obavezu čije se izvršenje upravo i provjerava.
VII.  PROCIJENJENA VRIJEDNOST — ODBIJANJE DOSTAVLJANJA METODOLOGIJE
Na zahtjev da dostavi metodologiju utvrđivanja procijenjene vrijednosti od 40.100.000,00 € bez PDV-a, sa osvrtom na to da li su i u kom obimu u nju uključeni rizici koji se tenderskom dokumentacijom prenose na izvođača (vodosnabdijevanje, zaštita izvorišta, procjena uticaja, hidrogeološka i geotehnička istraživanja, zavisnost od neizgrađene primarne saobraćajnice), naručilac u Odgovoru br. 7 nije dostavio ni metodologiju ni odgovor na pitanje o obuhvatu rizika, već je naveo da ZJN „ne propisuje obavezu” dostavljanja obračuna. Time je pitanje da li procijenjena vrijednost uopšte obuhvata rizike opisane u odjeljku VI ostalo bez odgovora — a upravo od tog pitanja zavisi realnost procijenjene vrijednosti i uporedivost budućih ponuda.
VIII.  RAZLOZI ZBOG KOJIH JE NEPRAVILNOSTI NEOPHODNO OTKLONITI
Iz svega navedenog proizlazi da tenderska dokumentacija u sadašnjem obliku sadrži nepravilnosti čije je otklanjanje neophodno radi obezbjeđenja konkurencije, jednakog tretmana i odredivosti predmeta nabavke, i to:
1. referentni uslov za privredni subjekat definisan po pojedinačnom objektu BRGP ≥ 20.000 m² nije objektivno povezan sa predmetom nabavke niti mu je proporcionalan, budući da nijedan objekat u okviru predmeta nabavke ne dostiže ni približno taj prag, a naručilac ne raspolaže analizom iz člana 82 stav 4 ZJN koja bi ga opravdala (povreda čl. 10, 12 i 88 st. 1 ZJN);
1. pojedinačni referentni uslovi za ključna stručna lica izvedeni su iz istog neusklađenog parametra i dijele njegovu nepravilnost;
1. zahtjev da se svih 26 kadrovskih uslova dokaže u trenutku podnošenja ponude, uključujući kadar potreban tek u docnijim fazama izvršenja, prekoračuje mjeru nužnu za ocjenu sposobnosti (povreda člana 12 ZJN);
1. predmet nabavke nije odrediv u mjeri koja omogućava racionalno formiranje cijene i rokova, jer ključni preduslovi zahvata (režim zone sanitarne zaštite izvorišta Mareza, ishod obavezne procjene uticaja na životnu sredinu, rezultati hidrogeoloških i geotehničkih istraživanja, datum uvođenja u posao, izgradnja Bulevara Velje brdo) u trenutku podnošenja ponuda nijesu utvrđeni (povreda člana 7 ZJN), čime se ujedno stvara strukturna informaciona prednost u korist lica koja su učestvovala u pripremi postupka, bez dokumentovanih mjera zaštite jednakog tretmana.
Zainteresovano lice predlaže da naručilac, u skladu sa članom 94 ZJN, izmijeni tendersku dokumentaciju tako da se navedene nepravilnosti otklone, pri čemu — saglasno članu 94 stav 5 ZJN — izbor konkretnog načina otklanjanja pripada naručiocu. Zainteresovano lice ukazuje da otklanjanje nepravilnosti podrazumijeva, u pogledu uslova sposobnosti, njihovo usklađivanje sa stvarnim tehničkim karakteristikama predmeta nabavke dokumentovanim u odjeljku II, a u pogledu odredivosti predmeta — usklađivanje dinamike postupka sa okončanjem obaveznih prethodnih postupaka i istraživanja, odnosno jasnu alokaciju i kvantifikaciju rizika koji se prenose na izvođača.
Naručilac je dužan da o ovom predlogu odluči u roku od tri dana od dana prijema, u skladu sa članom 94 stav 6 ZJN. Ukoliko nepravilnosti ne budu otklonjene, zainteresovano lice će iskoristiti pravo na izjavljivanje žalbe Komisiji za zaštitu prava u postupcima javnih nabavki, u skladu sa članom 185 stav 3 tačka 1 ZJN.
Odgovor: Naručilac neće vršiti izmjenu tenderske dokumentacije i upućuje da je odgovore na postavljena pitanja dao Pojašnjenjem tenderske dokumentacije broj 04-426/26-2437/1 od 02.07.2026. godine

                                                                                                         Predsjednik Komisije
                                                                                                              Milica Vukčević, s.r.

